Un altri
tabù al è colât intal rapuart jenfri lenghe gaeliche irlandese e
moviments politics unioniscj de Irlande dal Nord. Cun di fat, il gnûf
partît unionist NI21 al à decidût di meti fûr un sest dai siei
cartelons eletorâi gjigants pes elezions europeanis par gaelic. E je
la prime volte che un moviment politic che al sosten la union de
Irlande dal Nord cul Ream Unît al dopre l’irlandês intune
campagne eletorâl. O sin un partît inclusîf e o crodìn che in
Irlande dal Nord ducj a àn di vê la pussibilitât di mostrâ la
proprie identitât e ancje se o crodìn che la Irlande dal Nord e
stedi miôr dentri dal Ream Unît no son resons par no jessi
pluraliscj e dâi spazi ae diversitât linguistiche e culturâl di
cheste tiere, al à spiegât il president dal partît Basil McCrea.
Cun di plui, NI21 si è declarât disponibil a poiâ la propueste di
leç pal irlandês fate indenant dal Sinn Féin, ancje par vie che
nol vûl che la cuistion de lenghe e vegni strumentalizade par resons
di partît. La candidade di NI21 pes europeanis, Tina McKenzie, e à
spiegât il concet in maniere ancjemò plui clare: “la lenghe
irlandese e parten a ducj i citadins de Irlande dal Nord e nus tocje
a ducj di valorizâle”.
Font:
Belfast Telegraph, 21/04/14
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn